मां-बाप के बीच हुए विवाद का दिमाग पर गलत असर पड़ा; थेरेपी सेशन दिलवा रहीं मां आलिया
Nawazuddin-Aaliya Siddiqui Controversy - नवाजुद्दीन सिद्दीकी के बच्चों की कस्टडी फिलहाल एक्स वाइफ आलिया को मिली है। कोर्ट ने कहा कि बच्चों को पढ़ाई के लिए दुबई भेज दिया जाए। हालांकि अब खबरें आ रही हैं
नवाजुद्दीन सिद्दीकी के बच्चों की कस्टडी फिलहाल एक्स वाइफ आलिया को मिली है। कोर्ट ने कहा कि बच्चों को पढ़ाई के लिए दुबई भेज दिया जाए। हालांकि अब खबरें आ रही हैं कि नवाज की बेटी दुबई नहीं जाना चाहती। उसे डर हैं कि कहीं उसे वहां परेशान न किया जाए। मां-बाप के बीच हुए विवाद का असर उसके दिमाग पर पड़ा है। रिपोर्ट्स के मुताबिक आलिया उसे थेरेपी सेशन भी दिलवा रही हैं।
नवाज की बेटी शोरा मानसिक रूप से परेशान चल रही
बॉम्बे हाईकोर्ट ने 3 अप्रैल को आदेश देते हुए कहा था कि 45 दिन तक बच्चों की कस्टडी आलिया के पास रहेगी। 45 दिन बाद कोर्ट फिर इस मामले की सुनवाई करेगी। अब ईटाइम्स की रिपोर्ट के मुताबिक, नवाज की बेटी शोरा मानसिक रूप से परेशान चल रही है।
नवाज के भाई शमास सिद्दीकी ने भी इस बात की पुष्टि की है। शमास ने एक ट्वीट कर लिखा है, 'घटियापन की भी सीमा होती है, इसके लिए बच्चे भी अब मायने नहीं रखते। बच्ची को अब मनोचिकित्सक से दिखाने की नौबत आ गई है। दोनों बच्चे सहमे हुए है और दुबई जाकर पढ़ाई नहीं करना चाहते। दुबई जाने के लिए प्रेशर क्यों बनवा रहो? पैसों की मोहताज तो वो (आलिया) दुबई में थी और यहां भी है।'
2021 में आलिया बच्चों सहित दुबई गईं, विवाद बढ़ने पर वापस लौटीं
2021 में आलिया अपने दोनों बच्चों सहित दुबई चली गई थीं। वहां सभी नवाज के घर पर रहते थे। बच्चे पढ़ाई भी वहीं करते थे। जब नवाज और आलिया के बीच विवाद शुरू हुआ तो आलिया दुबई छोड़ भारत आ गईं। यहां आकर उन्होंने आरोप लगाया कि नवाज उन्हें पैसे नहीं दे रहे थे, साथ ही मानसिक रूप से प्रताड़ित भी कर रहे थे।
भारत आने बाद आलिया नवाज के मां के घर पर चली गई। वहां भी सास के साथ उनका विवाद हुआ। नवाज की मां ने पुलिस में शिकायत दर्ज कराई कि आलिया ने उनके साथ बदसलूकी की है। वहीं आलिया का आरोप था उन्हें उनकी प्रापर्टी से बेदखल किया जा रहा है।
नवाज पर रेप का आरोप लगाया, नवाज ने इसके खिलाफ मानहानि का केस किया
इसके बाद आलिया ने नवाज पर कई गंभीर आरोप लगाए। उन्होंने नवाज पर रेप तक का इल्जाम लगाया था। उन्होंने एक वीडियो के जरिए कहा कि नवाज ने उन्हें बच्चों सहित घर से निकाल दिया है और वो अब अपनी भांजी के यहां एक कमरे के मकान में रह रही हैं। नवाज के इन आरोपों के जवाब में आलिया के खिलाफ 100 करोड़ का मानहानि का केस कर दिया था।
हालांकि इसके बाद भी आलिया के तेवर में कमी नहीं आई। उन्होंने कहा कि वो अपने बच्चों की कस्टडी को लेकर लड़ेंगी फिर नवाज के खिलाफ एक्शन लेंगी। नवाज ने इसके बाद आलिया को एक सेटलमेंट लेटर भेजा। उस लेटर में कहा गया कि अगर नवाज के अपने बच्चों से मिलने दिया गया तो वो कोर्ट में आलिया के खिलाफ दायर याचिका को वापस ले लेंगे। हालांकि आलिया ने सेटलमेंट करने से मना कर दिया।
खर्चे के लिए हर महीने 10 लाख देता था, आलिया वो पैसे उड़ा देती थी- नवाज
नवाज ने इसके बाद सोशल मीडिया के जरिए पहली बार इस मुद्दे पर अपनी बात रखी। उन्होंने सोशल मीडिया पर पोस्ट लिखकर कहा, 'बच्चों की अच्छी परवरिश के लिए पिछले 2 सालों में मैं उसे 10 लाख रुपए हर महीना देता था। जब वो मेरे बच्चों के साथ दुबई गई थी तो मैं स्कूल फीस, मेडिकल और ट्रेवल खर्चे के अलावा 5-7 लाख रुपए हर महीना उसे भेजता था।'
नवाज ने आगे कहा, 'मैंने उसकी 3 फिल्मों को फाइनेंस किया था, जिसकी कीमत करोड़ों थी। मैंने ऐसा इसलिए किया था, क्योंकि वो मेरे बच्चों की मां है। बच्चों के लिए लग्जरी गाड़ी भी दी, लेकिन आलिया ने उसे बेच दिया और उससे मिले सारे पैसे खुद पर खर्च कर लिए।'
आलिया को सिर्फ ज्यादा पैसा चाहिए था, जिस वजह से उसने मुझ पर और मेरी मां पर आरोप लगाए और केस भी फाइल किया। इसने पहले भी ऐसा किया था लेकिन पैसे मिलने पर केस वापस ले लिया था।'
